ཊ། ཨ་ལ་ལ་ལ་ལ་ཧོཿ ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། སྙིང་གའི་འོད་ཟེར་དང་ཡབ་ཡུམ་སྙོམས་པར་ཞུགས་པའི་དགའ་བའི་སྒྲས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་དཔའ་བོ་དང་རྣལ་འབྱོར་མའི་ཚོགས་དཔག་ཏུ་མེད་པ་སྤྱན་དྲངས། བླ་མའི་སྤྱི་བོ་ནས་ཞུགས། བྱང་ཆུབ་ཀྱི་སེམས་སུ་ཞུ་བར་གྱུར་པ་སྐུའི་དབྱིབས་བརྒྱུད་རྡོ་རྗེའི་ལམ་ནས་ལྷ་མོའི་པདྨར་བབས་པ་ལས་བྱུང་བའི་ཐིག་ལེ་དེ་ཉིད་བྱིན་པའི་མོས་པ་མཛོད། ཇི་ལྟར་འདས་པའི་སངས་རྒྱས་ཀྱིས། །རང་གི་སྲས་མཆོག་དབང་བསྐུར་ཞིང་། །བྱང་ཆུབ་སེམས་ཏེ་དག་པའི་ཆུ། །རྟོག་ཚོགས་དྲི་མ་དག་པར་བྱེད། །ཨོཾ་མ་ཧཱ་བོ་དྷི་ཙིཏྟ་ས་མ་ཡ་ཨ་བྷི་ཥིཉྩ་ཧཱུྃ། ཨ་ཧོ་མ་ཧཱ་སུ་ཁ། ཞེས་མྱོང་བར་ཞུ། དེ་ལྟར་མྱངས་པས་ལུས་ཀྱི་རྩ་གནས་ཐམས་ཅད་བྱང་སེམས་ཀྱིས་ཁྱབ་པས་གསལ་སྟོང་འདུས་མ་བྱས་པའི་ཏིང་ངེ་འཛིན་ཐུགས་རྒྱུད་ལ་འཁྲུངས་པར་མོས་ལ་དེའི་ངང་དུ་ཅུང་ཟད་མཉམ་པར་འཇོག་པར་ཞུ། དབང་དེ་ཐོབ་པའི་བརྡར་མིག་རས་དགྲོལ། ཨོཾ་བཛྲ་ཙཀྵུཿཛྙཱ་ན་པྲ་ཝེ་ཤ་ཡ་ཕཊ། དེ་ལྟར་ན་དཀྱིལ་འཁོར་བཞི་ལས་བྷ་གའི་དཀྱིལ་འཁོར་དུ་ཞུགས་ཤིང་མཐོང་། དབང་རྣམ་པ་བཞི་ལས་གསང་བའི་དབང་ཐོབ། སྤང་བྱ་གཙོ་ཆེར་ངག་གི་དྲི་མ་དག །ལམ་བདག་བྱིན་གྱིས་བརླབས་པའི་རིམ་པ་དང་། དམ་ཚིག་ཏུ་ཤ་ལྔ་བདུད་རྩི་ལྔ་ལ་སོགས་པ་བསྟེན་པ་ལ་དབང་། འབྲས་བུ་གསུང་རྡོ་རྗེ་ལོངས་སྐུ་འགྲུབ་པའི་སྐལ་ལྡན་དུ་བྱས་པ་ཡིན་ནོ། །དེ་ནས་གསུམ་པ་ཤེས་རབ་ཡེ་ཤེས་ཀྱི་དབང་གི་དོན་དུ་མཎྜལ་ཕུལ། གསོལ་བ་འདེབས་པ་འདིའི་རྗེས་ཟློས་མཛོད། ཀྱེ་ཀྱེ་མགོན་པོ་བདེ་བ་ཆེ། །རྡོ་རྗེ་ལས་སྦྱོར་ཡང་དག་བྱུང་། །ཕྱག་རྒྱ་མི་ཕྱེད་རབ་སྒྲུབ་པ། །མངོན་སུམ་ཉམས་མྱོང་བསྐྱེད་པའི་ཕྱིར། །བདག་ཉིད་ཆེན་པོ་ཇི་ལྟ་བར། །གཙོ་བོས་བདག་ལ་མཛད་དུ་གསོལ། །རྟོག་པའི་དྲི་མས་བསྒྲིབས་པ་རྣམས། །བྱང་ཆུབ་ཆུ་ཡིས་དག་པར་མཛོད། །ལན་གསུམ། དེ་ནས་ཀུན་རྫོབ་བྱང་སེམས་ཀྱི་དཀྱིལ་འཁོར་མ་མཐོང་བའི་མཚོན་བྱེད་དུ་མིག་རས་འཆིང་བར་ཞུ། ཨོཾ་ཙཀྵུཿསོགས། དེ་ནས་སློབ་དཔོན་གྱི་ཐུགས་ཀ་ནས་རིག་མ་མཚན་ཉིད་ལྡན་པ་ཞིག་སྤྲུལ་ཏེ་ཁྱེད་རང་རྣམས་ལ་བྱིན་པའི་མོས་པ་མཛོད། དགའ་བའི་གནས་ཆེན་ལྷ་མོ་འདི། །སྣ་ཚོགས་སྒྱུ་རྩལ་ཡིད་དུ་འོང་། །ལེགས་པར་ཟུང་ཤིག་བློ་གྲོས་མཆོག །དགའ་བདེའི་མཆོད་པ་རབ་ཏུ་གྱིས། །ཐབས་གཞན་གྱིས་ནི་འཚང་མི་རྒྱ། །འགྲོ་བ་འདི་དག་ཐམས་ཅད་འགྱུར། །དེ་བས་ཁྱོད་ཀྱིས་འདི་ཉིད་དང་། །ནམ་ཡང་འབྲལ་བར་མི་བྱ་སྟེ། །འདི་ནི་སངས་རྒྱས་ཐམས་ཅད་ཀྱི། །རིག་མའི་བརྟུལ་ཞུགས་བླ་ན་མེད། །བླུན་པོ་གང་ཞིག་འདི་སྤོང་བ། །དེ་ལ་མཆོག་གི་དངོས་གྲུབ་མེད། །ཅེས་གསུང་ཞིང་། རིག་མ་དེ་ཉིད་བླ་མས་རང་གི་ལག་པ་གཡོན་པར་བྱིན་པ་དང་། རིག་མ་དེས་མཉེས་བཞིན་དུ་ལུས་ཙན་དན་ལ་སོགས་པའི་དྲི་ཞིམ་པོས་བྱུགས། དྲི་ཞིམ་པོའི་མེ་ཏོག་གི་ཕྲེང་བས་ལུས་བརྒྱན་ནས་གཅེར་བུར་པདྨ་རྒྱས་པ་སྟོན་ཅིང་། དྲི་ཆེན་དྲི་ཆུ་བཟའ་བཏུང་དང་། །རཀྟ་ག་པུར་མཱཾ་ས་དང་། །བུད་མེད་རྣམས་ལ་དད་གུས་དང་། །བྷ་གར་ཙུམྦ་མི་རྟོག་པར། །སྨྲོས་ཤིང་གྲོགས་པོ་བདེ་བ་ཅན། །ཞེས་དྲིས་པའི་ལན་དུ་འདིའི་རྗེས་ཟློས་མཛོད། ལྷ་མོ་ཅི་ཕྱིར་བདག་མི་སྤྲོ། །ཁུ་ཁྲག་ལ་སོགས་བཟའ་བ་དང་། །བུད་མེད་རྣམས་ལ་རྟག་གུས་ཤིང་། །བྷ་གའི་པདྨར་འོ་བགྱིད་དོ། །ཞེས་ལན་བཏབ་པས། ལྷ་མོ་དེ་མཉེས་ནས། རྨད་བྱུང་པདྨའི་གསང་བ་འདི། །ཐམས་ཅད་བདེ་ལ་ཡང་དག་ལྡན། །རྟག་ཏུ་རིམ་བཞིན་འདི་སྤྱོད་ན། །དེ་ཉིད་བདེ་ཆེན་འབྲལ་མེད་འགྱུར། །ཆོས་དབྱིངས་འདི་ནི་རྣམ་པར་དག །སེམས་ཅན་ཐམས་ཅད་རྣམ་པར་གྲོལ། །བདེ་ཆེན་རྒྱལ་པོ་འདི་ཉིད་ནི། །དངོས་པོ་ཀུན་གྱི་རང་བྱུང་གནས། །ནང་གི་རྩ་ཡི་འཁོར་ལོ་ལ། །པདྨ་ལ་ཞུགས་རབ་ཏུ་རྒྱས། །བྷ་ག་མཁའ་དབྱིངས་ནམ་མཁའ་བཞིན། །འབྱུང་བ་ལྔ་པོས་བརྒྱན་ཞིང་བཀོད། །ལྟེ་བ་ཟེའུ་འབྲུ་གེ་སར་ཟླུམ། །པདྨ་འདབ་བརྒྱད་རྣམ་པར་མཛེས། །དེ་ཡི་དབུས་སུ་གནས་པ་ནི། །དེ་ཉིད་བདུད་རྩི་བདེ་ཆེན་གཟུགས། །བྷཉྫ་མོ་ཀྵ་ཧོཿ ཞེས་རིམ་གྱིས་སྙོམས་པར་ཞུགས་པས་འོ་དང་འཁྱུད་པ་ལ་སོགས་པ། སྐད་ཅིག་དང་པོ་ལ་དགའ་བའི་ཡེ་ཤེས། རྡོ་རྗེ་དབྱིངས་ཀྱི་དབང་ཕྱུག་མས་རྩ་བཙལ་ཏེ། རྡོ་རྗེ་པདྨར་སྙོམས་པར་ཞུགས་པས་སྐད་ཅིག་གཉིས་པ་ལ་མཆོག་དགའི་ཡེ་ཤེས། རིམ་གྱིས་བསྲུབས་པས་བྱང་ཆུབ་ཀྱི་སེམས་གསང་གནས་ཀྱི་བར་གང་བས་ཁྱད་པར་གྱི་དགའ་བའི་ཡེ་ཤེས། རྡོ་རྗེ་ནོར་བུའི་རྩེ་མོ་མཐར་ཐུག་པའི་བར་གང་ནས་ཕྱིར་མ་ཟག་པ་ཆགས་པ་དང་ཆགས་བྲལ་གྱི་མཐའ་སྤངས་པ་ལྷན་ཅིག་སྐྱེས་པའི་དགའ་བའི་ཡེ་ཤེས་ཉམས་སུ་མྱོང་བར་གྱུར། ཧཱུྃ་ཞེས་གྱེན་དུ་དྲངས་པས་བྱང་ཆུབ་ཀྱི་སེམས་སྙིང་གར་སླེབས་པས་དགའ་བ། མགྲིན་པར་མཆོག་དགའ། དཔྲལ་བར་ཁྱད་དགའ། སྤྱི་བོར་ལྷན་ཅིག་སྐྱེས་པའི་དགའ་བའི་ཡེ་ཤེས་ཉམས་སུ་མྱོང་བར་གྱུར་པར་མོས་ལ་ཅུང་ཟད་མཉམ་པར་འཇོག་པར་ཞུ། དེ་ནས་ལྷ་མོ་དེ་མཉེས་ནས་ཕྱག་གཡོན་པ་རང་གི་མགོ་བོར་བཞག་སྟེ། དེང་ནས་བཟུང་སྟེ་བུ་ཁྱོད་ཀྱིས། །ཇི་སྲིད་བྱང་ཆུབ་མ་ཐོབ་བར། །སེམས་ཅན་ཀུན་ལ་རྨི་ལམ་ལྟར། །ཀུན་གྱི་དངོས་པོའི་དོན་གྱིས་ཤིག །ཅེས་གནང་བ་བྱིན་པར་གྱུར། མིག་དར་བསལ། ཨོཾ་ཙཀྵུར་ཛྙཱ་ན་པྲ་བེ་སོགས། དེ་ལྟར་ན་དཀྱིལ་འཁོར་བཞི་ལས། ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ་ཞུགས་ཤིང་མཐོང་། དབང་རྣམ་པ་བཞི་ལས་ཤེས་རབ་ཡེ་ཤེས་ཀྱི་དབང་ཐོབ། སྤང་བྱ་གཙོ་ཆེར་ཡིད་ཀྱི་དྲི་མ་དག་ལམ་ནོར་བུ་འགེངས་པའི་རིམ་པའམ་ཕོ་ཉའི་ལམ་བསྒོམ་པ་ལ་དབང་། དམ་ཚིག་ཏུ་ཕྱག་རྒྱ་བསྟེན་པ་ལ་སོགས་པའི་ལས་ལ་དབང་། འབྲས་བུ་ཐུགས་རྡོ་རྗེ་ཆོས་སྐུ་འགྲུབ་པའི་སྐལ་ལྡན་དུ་བྱས་པ་ཡིན་ནོ། །བཞི་པ་ཚིག་དབང་རིན་པོ་ཆེ་ཞུ་བའི་ཡོན་དུ་མཎྜལ་ཕུལ། གསོལ་བ་འདེབས་པ་འདིའི་རྗེས་ཟློས་མཛོད། ཁྱོད་ཞབས་པདྨོའི་བཀའ་དྲིན་གྱིས། །གཙོ་བོའི་དབང་བསྐུར་རྣམ་གསུམ་ཐོབ། །དེ་རིང་རིན་ཆེན་བཞི་པ་ཡང་། །བདག་ལ་བཀའ་དྲིན་རབ་ཏུ་སྩོལ། །དོན་དམ་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་བརྡར། ཨོཾ་ཙཀྵུར་བནྡྷ་མིག་དར་བཅིང་སོགས། ཕྱི་དང་ནང་དུ་ལེགས་སྤྱོད་པ། །ཕྱི་དང་ནང་གི་རང་བཞིན་ཏེ། །རང་བཞིན་ཆོས་ནི་ཐམས་ཅད་ལ། །བསམ་གྱིས་མི་ཁྱབ་པ་ཞེས་བརྗོད། །སྣང་བ་མེད་ཅིང་མི་གསལ་བ། །སྐྱེ་བ་མེད་ཅིང་གནས་མེད་པ། །ལྔ་ཡིས་དེ་ཉིད་རྫོགས་པ་སྟེ། །རིམ་གྱིས་ལྷན་སྐྱེས་ཟད་པ་མེད། །བསམ་གྱིས་མི་ཁྱབ་མཐའ་མེད་པ། །འགྲོ་བ་བརྟན་དང་གཡོ་བདག་ཉིད། །བདག་མེད་ས་རུ་བདག་མེད་གནས། །ཞེས་པ་ལྟར་གྱིས་དབང་གསུམ་པའི་དུས་སུ་ཉམས་སུ་མྱོང་བའི་ཡེ་ཤེས་སྤྲོས་པ་ཐམས་ཅད་དང་བྲལ་བ་རྣམ་ཀུན་མཆོག་ལྡན་གྱི་སྟོང་པ་ཉིད་ཐུགས་རྒྱུད་ལ་འཁྲུངས་པར་མོས་ཏེ་དེའི་ངང་དུ་ཅུང་ཟད་རེ་མཉམ་པར་འཇོག་པར་ཞུ། དབང་དེ་ཐོབ་པའི་བརྡར། ཨོཾ་བཛྲ་ཙཀྵུར་ཛྙཱ་ན་པྲཱ་ཝེ་ཤ་ཡ་ཕཊ། མིག་དར་བསལ་ལ། དེ་ལྟར་དཀྱིལ་འཁོར་བཞི་ལས་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ་ཞུགས་ཤིང་མཐོང་། དབང་རྣམ་པ་བཞི་ལས་ཚིག་དབང་རིན་པོ་ཆེ་ཐོབ། སྤང་བྱ་ལུས་ངག་ཡིད་གསུམ་མཐའ་དག་གི་དྲི་མ་བག་ཆགས་དང་བཅས་པ་ཐམས་ཅད་དག །ལམ་ཕྱག་རྒྱ་ཆེན་པོ་བསམ་གྱིས་མི་ཁྱབ་པ་བསྒོམ་པ་ལ་དབང་། དམ་ཚིག་ཏུ། ཁྱོད་ཀྱིས་སྲོག་ཆགས་གསད་པར་བྱ། །མ་བྱིན་པ་ཡང་བླང་བར་བྱ། །འདོད་པས་ལོག་པར་གཡེམ་པར་བྱ། །བརྫུན་གྱི་ཚིག་ཀྱང་སྨྲ་བར་བྱ། །རྡོ་རྗེ་བླ་མ་བྱང་ཆུབ་སེམས། །སྲོག་གི་ཕྱིར་ཡང་མི་གཏོང་ཞིང་། །དྲན་པ་གསལ་བས་གཟུང་བྱས་ནས། །ལྷག་པའི་ལྷ་བཞིན་རིན་ཆེན་རྟོགས། །ཞེས་དགོངས་ཏེ་གསུངས་པའི་དམ་ཚིག་རྣམས་བསྲུང་བ་ལ་དབང་། འབྲས་བུ་སྐུ་གསུང་ཐུགས་ཡེ་ཤེས་རྡོ་རྗེ་མངོན་དུ་འགྱུར་བའི་སྐལ་ལྡན་དུ་བྱས་པ་ཡིན་ནོ། །དེ་རྣམས་ཀྱིས་དབང་བཞི་ལེགས་པར་གྲུབ་སྟེ་གནས་སྐབས་སུ་ཞལ་གྱིས་བཞེས་པའི་དམ་ཚིག་དང་སྡོམ་པ་ལ་སྲུང་སྡོམ་བགྱིད་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས་ཇི་ལྟར་བཀའ་སྩལ་པ། །གསུང་ནི་དེ་ལྟར་བདག་གིས་བགྱི། །དམ་ཚིག་འཛིན་པར་ཁས་བླངས་ནས། །དབང་ལེགས་པར་ཐོབ་པའི་གཏང་རག་ཏུ་མཎྜལ་ཕུལ། དེ་ལྟར་མཎྜལ་ཏུ་མ་ཟད་ལུས་ལོངས་སྤྱོད་ཐམས་ཅད་ཕུལ་ན། ཆ་ཤས་ནས་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་མཛོད། དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱིས་སློབ་མར་གཟུང་བ་དང་། །ཆ་ཡིས་ཀྱང་ནི་སྤྱད་དུ་གསོལ། །ལན་གསུམ། དེས་དབང་བསྐུར་གྲུབ་པས་དགེ་བ་རྫོགས་བྱང་དུ་བསྔོས་ཏེ་སློབ་མ་རང་གནས་སུ་གཏང་། གསུམ་པ་རྗེས་ཀྱི་བྱ་བ་ནི། མཆོད་པ་ཁ་གསོས་ནས། གོང་གནས་ཡོ་ལ་ཁ་བསྒྱུར་བས་བྱིན་གྱིས་བརླབས་ལ། ཨོཾ་སརྦ་ཏ་ཐཱ་ག་ཏ་སརྦ་བུདྡྷ་ས་མ་ཡོ་ག་ཌཱ་ཀི་ནཱི་ཛཱ་ལ་སམྦ་ར་མཎྜལ་ས་པ་རི་ཝཱ་ར། པཱ་དྱཾ་པྲ་ཏཱིཙྪ་སྭཱ་ཧཱ། དེ་བཞིན་དུ། ཨཉྩ་མཱ་ནཾ། པྲོཀྵ་ཎཱཾ། ཨརྒྷཾ། པུཥྤེ། དྷཱུ་པེ། ཨཱ་ལོ་ཀེ །གནྡྷེ། ནཻ་ཝི་དྱཱ། ཤབྡས་ཉེར་སྤྱོད། ཨོཾ་རྡོ་རྗེ་སེམས་དཔའ་བསྡུས་པ་ན། །སོགས་རིག་མ་བརྒྱད་དང་། མཉམ་ཉིད་མི་གཡོའི་བསྟོད་པ་རྣམས་གོང་སྒྲུབ་ཐབས་ཀྱི་མཇུག་ལྟར་བྱས་ནས། བླ་མ་དང་བཅོམ་ལྡན་འདས་དཔལ་ཧེ་རུ་ཀ་རིགས་དྲུག་གི་དཀྱིལ་འཁོར་ཆེན་པོའི་ལྷ་ཚོགས། སངས་རྒྱས་དང་བྱང་ཆུབ་སེམས་དཔའི་ཚོགས་དང་བཅས་པ་ཐམས་ཅད་བདག་ལ་དགོངས་སུ་གསོལ། ཁྱེད་རྣམས་ལ་ཐུགས་མཁྱེན་པའི་ཡེ་ཤེས་བརྩེ་བའི་ཐུགས་རྗེ་མཛད་པའི་ཕྲིན་ལས་བསམ་གྱིས་མི་ཁྱབ་པ་མངའ་བ་ལགས་པས། ཕན་བདེའི་འབྱུང་གནས་སངས་རྒྱས་ཀྱི་བསྟན་པ་དར་བ་དང་། སེམས་ཅན་ལ་བདེ་སྐྱིད་འབྱུང་བ་དང་སྦྱིན་པའི་བདག་པོ་རྣམས་ཀྱིས་གཙོར་བྱས། བདག་སོགས་སེམས་ཅན་ཐམས་ཅད་ཀྱི་རྒྱུད་ལ་ཚོགས་གཉིས་རྫོགས་ཤིང་སྒྲིབ་གཉིས་བྱང་ནས་མྱུར་དུ་མངོན་པར་རྫོགས་པར་འཚང་རྒྱ་བར་བྱིན་གྱིས་བརླབ་ཏུ་གསོལ། དེ་མ་ཐོབ་ཀྱི་བར་གྱི་ཚེ་རབས་ཐམས་ཅད་དུ་ཡང་དེ་ཉིད་སྒྲུབ་པར་བྱེད་པའི་འགལ་རྐྱེན་ནད་གདོན་བར་ཆད་མི་མཐུན་པའི་ཕྱོགས་ཐམས་ཅད་བྱང་ཞིང་དག་པར་བྱིན་གྱིས་བརླབ་ཏུ་གསོལ། མཐུན་རྐྱེན་ཚེ་དང་བསོད་ནམས་དང་དཔལ་དང་འབྱོར་པ་ལ་སོགས་པའི་ཡོན་ཏན་ཐམས་ཅད་གོང་ནས་གོང་དུ་འཕེལ་ཞིང་རྒྱས་པར་བྱིན་གྱིས་བརླབ་ཏུ་གསོལ། ཡིག་བརྒྱ་དང་། མ་འབྱོར་པ་དང་ཉམས་པ་སོགས་ཀྱིས། བཟོད་པར་གསོལ། བདག་གིས་དགེ་བའི་ལས་རྣམས་འདི་དག་གིས། །འཇིག་རྟེན་དུ་ནི་མྱུར་དུ་སངས་རྒྱས་ཤོག །འགྲོ་ལ་ཕན་ཕྱིར་ཆོས་རྣམས་སྟོན་བགྱིད་ཅིང་། །སེམས་ཅན་སྡུག་བསྔལ་མང་པོས་གཟིར་ལས་སྒྲོལ། །ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །སོགས་ནས། བཛྲ་མུཿ གཏོར་མགྲོན་གྱི་ཡེ་ཤེས་པ་དང་བུམ་ནང་གི་ཡེ་ཤེས་པ་རྣམས་གཤེགས། དམ་ཚིག་པ་རང་ལ་ཐིམ། ཕྱོགས་བཅུ་ན་བཞུགས་པའི། སོགས་ནས་ཇི་སྲིད་འབྱུང་བ་བཞིས་གནོད་པས་མ་ཞིག་གི་བར་དུ་བརྟན་པར་བཞུགས་སུ་གསོལ། ཨོཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཞེས་མདུན་བསྐྱེད་ཀྱི་དཀྱིལ་འཁོར་ལ་བརྟན་བཞུགས་བྱ། ཆེ་བའི་ཆེ་མཆོག་སྟོན་མཆོག་བླ་ན་མེད། །ཅེས་སོགས་བཀྲ་ཤིས་དང་། དགེ་བ་འདི་ཡིས་མྱུར་དུ་བདག །ཧེ་རུ་ཀ་དཔལ་འགྲུབ་གྱུར་ཅིག །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །སངས་རྒྱས་སྐུ་གསུམ་བརྙེས་པའི་བྱིན་རླབས་དང་། །ཆོས་ཉིད་མི་འགྱུར་བདེན་པའི་བྱིན་རླབས་དང་། །དགེ་འདུན་མི་ཕྱེད་འདུན་པའི་བྱིན་རླབས་ཀྱིས། །སྨོན་ལམ་བཏབ་པ་ཇི་བཞིན་འགྲུབ་པར་ཤོག ཅེས་པ་ལ་སོགས་པའི་བསྔོ་སྨོན་དང་ཤིས་བརྗོད་ཀྱིས་མཐའ་བརྒྱན་པར་བྱའོ།། །།སླར་སྨྲས་པ། མཉམ་སྦྱོར་རྒྱུད་གཞུང་ལྷ་ཆེན་རལ་པའི་ཀླུང་། །ཀུ་ཀུ་རཱ་ཛས་འཐུངས་ནས་སྐྱུགས་པ་ཉིད། །སྔོན་བྱོན་ལོ་པཎ་རྣམས་ཀྱིས་དྲངས་པའི་བཅུད། །དབང་ཆོག་སྐལ་ལྡན་ཤིང་རྟ་འདི་ན་རྒྱུ། །རིང་ནས་འཁྲུལ་པར་གོམས་པས་སྦགས་པ་ཡིས། །དྲི་མ་གང་མཆིས་མཆོད་ཡུལ་མདུན་སར་བཤགས། །འདིར་འབད་དགེ་བ་གངས་རི་ལྟར་དཀར་དེས། །བླ་མའི་ཞབས་པད་གཙུག་ཏུ་རྟག་བརྟན་ཅིང་། །བཤད་སྒྲུབ་བསྟན་པ་ཉི་ཟླའི་འོད་བཞིན་གསལ། །བདག་སོགས་འགྲོ་རྣམས་མཐོང་ཆོས་འདི་ཉིད་ལ། །དབང་དུས་ཐོབ་པའི་བདེ་སྟོང་ཟུང་འཇུག་ཉིད། །གོམས་ནས་རྡོ་རྗེ་འཛིན་སར་རེག་གྱུར་ཅིག །ཅེས་མ་རྒྱུད་ཐམས་ཅད་ཀྱི་རྒྱལ་པོ་དཔལ་སངས་རྒྱས་ཐམས་ཅད་མཉམ་པར་སྦྱོར་བའི་རྒྱུད་ལས་བསྟན་པའི་ཧེ་རུ་ཀ་རིགས་བསྡུས་པའི་དཀྱིལ་འཁོར་དུ་དབང་བསྐུར་བའི་ཆོ་ག་སྐལ་ལྡན་ཤིང་རྟ་ཞེས་བྱ་བ་འདི་ནི། དཔལ་གདོད་མའི་མགོན་པོ་འཇམ་དབྱངས་མཁྱེན་བརྩེའི་དབང་པོ་གཙོས་ཡོངས་འཛིན་དམ་པ་དུ་མའི་ཞབས་རྡུལ་སྤྱི་བོས་ལེན་པ་འཇམ་དབྱངས་བློ་གཏེར་དབང་པོས་ཞྭ་ལུ་པ་ནམ་མཁའ་འོད་ཟེར་གྱི་དབང་ཆོག་ལ་གཞིར་བཞག །ཇོ་ནང་རྗེ་བཙུན་གྱི་དཀྱིལ་ཆོག་གིས་ཟུར་བརྒྱན་ནས་གོ་བདེ་བཀླགས་པས་གྲུབ་པར་རྒྱུད་སྡེ་རབ་འབྱམས་ཀྱི་བཀའི་བསྡུ་བ་ཆེན་པོ་བགྱིད་སྐབས་འོག་མིན་བླ་མའི་གདན་ས་རྫོང་སར་བཀྲ་ཤིས་ལྷ་རྩེར་སྦྱར་བའི་ཡི་གེ་པ་ནི་ཆོས་རྗེ་མང་ཐོས་བསོད་ནམས་དབང་ཕྱུག་གི་ཡང་སྲིད་བཞི་པ་ངག་དབང་ཆོས་འཛིན་གྱིས་བགྱིས་པ་འདིས་ཀྱང་བདག་སོགས་འགྲོ་ཀུན་མཁའ་ལ་སྤྱོད་པའི་རྒྱུར་གྱུར་ཅིག། །། སརྦ་དཱ་མངྒ་ལཾ།། དཔེ་བས